แนะเสพข่าวพอประมาณวันละ 1-2 ครั้งเพื่อไม่ตกข่าว ไม่ควรตามอ่านทุกข่าว
พญ.อัมพร เบญจพลพิทักษ์ อธิบดีกรมสุขภาพจิต กล่าวถึงกรณีกระแสสังคมและสื่อมวลชนให้ความสนใจติดตามนำเสนอข่าวการจากไปของแตงโม นิดา ดาราสาวตกแม่น้ำเจ้าพระยาเสียชีวิตอย่างต่อเนื่อง ว่า สังคมไทยเป็นสังคมที่เห็นอกเห็นใจกัน การจากไปของคนมีชื่อเสียงและเป็นที่รัก ไม่ใช่เรื่องแปลกที่ทุกคนจะรู้สึกสะเทือนใจ ท่ามกลางการส่งกำลังใจ อาจจะมีบางเหตุการที่ชวนให้เกิดความไม่สบายใจ หรือความสงสัยในบางบุคคล ซึ่งกลไกตรงนี้อาจเป็นประเด็นให้การสูญเสีย หรือการจากไปตรงนี้เกิดการค้นหาข้อมูล ในยุคที่ทุกคนสามารถเป็นสื่อได้ด้วยตัวเอง จากอินเทอร์เน็ต จากโซเชียลมีเดีย ซึ่งการค้นหา การสืบด้วยตัวเองเช่นนี้กลายเป็นกระแสที่ทำให้ทั้งสังคมรับรู้ทั้งจากสื่อกระแสหลักและสื่อที่ว่ากันเองโดยประชาชน ความสับสนเกิดขึ้นได้มาก การตั้งข้อสงสัยการมองกันในเชิงลบเป็นอารมณ์ที่ปลุกเร้ากันได้ง่าย การรับสื่อเช่นนี้ วนไปเรื่อยๆ และมีการก้าวล่วงความเป็นส่วนตัวโดยไม่ได้คาดถึงผลต่อผู้ที่เกี่ยวข้องเป็นประเด็นที่ต้องระวัง อีกเรื่องคือ การเสพข่าวหมุนวนเรื่องเดิมๆ อาจทำให้เกิดอารมณ์ทางลบ เช่น อารมณ์โกรธซ้อนไปบนความโศกเศร้า ยิ่งซ้ำเติมบาดแผลในใจของญาติผู้สูญเสีย ทุกครั้งที่มีข่าว หรือเห็นการพูดถึงเหตุการณ์นี้จะทำให้ผู้สูญเสียที่เจ็บปวดจะยิ่งจมอยู่กับความทุกข์มากขึ้น รบกวนกระบวนการเยียวยาจิตใจตามธรรมชาติ นอกจากนี้ เมื่อสังคมปลุกเร้ากันเองเช่นนี้ต่อไปเรื่อยๆ มีโอกาสแทรกแซงกระบวนการต่างๆ การดำเนินคดีและถึงขั้นด่วนตัดสินคนบางคนจากสิ่งที่ยังไม่ชัดเจน ทำให้คนนั้นตายทั้งเป็นได้ เป็นสิ่งที่สังคมพึงระวัง ควรแสดงความเข้าใจต่อการสูญเสีย แต่ไม่ควรด่วนตัดสิน หรือขยายความสูญเสียแนะประชาชนเสพข่าว หรือดรามาพอประมาณ หากรู้ตัวว่าเริ่มเสพมากจนมีผล ให้ดูแค่วันละ 1-2 ครั้ง ตามเรื่องจากคนรอบโดยไม่ต้องตามอ่านทุกข่าว สำหรับสัญญาณที่บ่งชี้ว่าเสพดรามาจนเริ่มมีผลกระทบต่อตัวเอง อาการอย่างเบาคือ กินไม่ค่อยได้ นอนไม่ค่อยหลับ คิดวนเวียนแต่กับเรื่องนี้ มีการเรียนรู้และเลียนแบบ เห็นคนอินก็อินตาม เห็นคนตามข่าวก็ตามตามกัน อาการเริ่มหนักคือ เสพข่าวจนเบียดเบียนกิจกรรมการใช้ชีวิตประจำวัน ไม่ทำสิ่งที่เคยทำ เกิดการเปลี่ยนแปลงสัมพันธ์ภาพคือ อินมากจนถกเถียง ขัดแย้งกับคนอื่น ส่วนกรณีมีทั้งสื่อและคนจำนวนมากออกาจำลองเหตุการณ์ทบสอบนั้น หากจำลองด้วยความรู้ ความระวังตัว ถือเป็นประโยชน์เพื่อการเรียนรู้ แต่หากเลียนแบบเพื่อส่งเป็นไวรัล โดยไม่รู้ความจริง จะยิ่งซ้ำแผลทางใจของผู้สูญเสียให้หายช้าขึ้น